Julius Vähätalo

Julius Juho Vähätalo (s. 23. maaliskuuta 1995 Vahto) on suomalainen jääkiekkoilija, joka pelaa Mestis-joukkue TUTO Hockeyssa. Hän on pelipaikaltaan keskushyökkääjä, mutta osaa pelata myös laidassa. Isokokoista Vähätaloa on luonnehdittu pelityyliltään voimahyökkääjäksi.
Ura.
Seuraura.
Vähätalo on TuTon kasvatti. Hän ylsi kaudella 2010–2011 seuran C-nuorten sisäisen pistepörssin voittoon sekä SM-karsinnoissa että I-divisioonan runkosarjassa (Topias Vilanderin kanssa). Kesken kauden 2011–2012 Vähätalo siirtyi TuTosta B-nuorten SM-karsintojen jälkeen Turun Palloseuraan, jossa hän voitti kauden päätteeksi B-nuorten SM-pronssia.
Kausi 2012–2013 Vähätalolla jäi varsin rikkonaiseksi loukkaantumisten vuoksi. Hänelle kertyi kauden aikana pelejä vain 14 ottelua B-nuorissa ja kahdeksan ottelua A-nuorissa. Kaudella 2013–2014 Vähätalo nousi TPS:n A-nuorten varakapteeniksi. Hän oli joukkueen paras maalintekijä ja toiseksi paras pistemies Jasper Lindstenin jälkeen. Vähätalo teki 3. tammikuuta 2014 kevääseen 2016 asti kestävän sopimuksen TPS:n SM-liigajoukkueen kanssa. Samana päivänä Vähätalo teki liigadebyyttinsä Tapparaa vastaan. Hänet merkittiin joukkueensa kolmossentteriksi laidoilleen Camilo Miettinen ja Mikko Rantanen. Vähätalo sai ottelussa myös kakkossyöttöpisteen niin ikään hänen kanssaan A-nuorissakin pelanneen vain 16-vuotiaan Rantasen tekemään avausmaaliin. Liigauransa avausmaalin hän teki 1. maaliskuuta 2014 Rauman Lukkoa vastaan. Kaikkiaan Vähätalo pelasi SM-liigassa kauden aikana 18 runkosarjaottelua tehden kolme maalia.
Detroit Red Wings varasi Vähätalon kuudennella kierroksella 166. pelaajana . Varsinaisella SM-liigan tulokaskaudellaan 2014–2015 hän teki 36 runkosarjaottelussa tehot 1+1=2. Vähätalo pelasi osan kaudestaan myös TPS:n A-nuorissa, joiden paras maalintekijä hän oli kevään 2015 pudotuspeleissä Oskari Siikin kanssa seitsemällä osumallaan. Vähätalo voitti kauden päätteeksi A-nuorten Suomen-mestaruuden. Tammikuussa 2016 hän teki vuoden mittaisen jatkosopimuksen TPS:n kanssa.
Kesällä 2016 Vähätalo onnistui tekemään Detroit Red Wingsin kehitysleirillä kypärätempun viimeisteltyään joukkueensa 3–2-voitossa kaksi maalia varsinaisella peliajalla ja kolmannen voittomaalikilpailuissa. Kaudella 2016–2017 hän pelasi TPS:n ohella myös kaksi Mestis-ottelua lainalla kasvattajaseurassaan TUTO Hockeyssa lokakuussa 2016.
Kaudeksi 2017–2018 Vähätalo siirtyi vuoden mittaisella sopimuksella Mikkelin Jukureihin. Maaliskuussa 2018 hän teki seuran kanssa vuoden mittaisen jatkosopimuksen. Kaudella 2018–2019 Vähätalo oli Miika Roineen kanssa Jukurien ainoa kauden kaikki 60 runkosarjaottelua pelannut pelaaja. Hän teki SM-liigan yhden kauden piste-ennätyksensä tehoilla 11+10=21. Helmikuussa 2019 Vähätalon sopimusta seuran kanssa jatkettiin kahdella vuodella.
Vähätalo oli kaudella 2020–2021 Jukurien ainoa kauden kaikki joukkueensa 57 runkosarjaottelua pelannut pelaaja. Hän pelasi kuitenkin pisteiden valossa heikoimman kautensa joukkueessa ja teki vain 11 tehopistettä.
Kaudeksi 2021–2022 Vähätalo siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskanin nousijajoukkue Troja-Ljungbyyn. Joukkueen kausi päättyi kuitenkin putoamiseen takaisin HockeyEttaniin. Kaudeksi 2022–2023 Vähätalo siirtyi vuoden mittaisella sopimuksella Slovakian Extraligan HK 32 Liptovský Mikulášiin.
Lokakuussa 2023 Vähätalo siirtyi loppukauden 2023–2024 kattavalla sopimuksella hänen kasvattajaseuransa TUTOn Mestis-joukkueeseen. Joukkuetta valmensi hänen joukkuetoverinaan TPS:ssä pelannut Jonne Virtanen.
Syyskuussa 2024 Vähätalo siirtyi vuoden mittaisella sopimuksella Puolan Polska Hokej Ligan KS Toruńiin. Hän teki siellä 20 ottelussa vain neljä syöttöpistettä, kunnes joulukuussa Vähätalo palasi loppukauden 2024–2025 kattavalla sopimuksella TUTOon.
Maajoukkueura.
Vähätalo pelasi alle 20-vuotiaiden MM-kilpailuissa vuonna 2015. Yhteensä hän on pelannut kymmenen nuorten maaottelua tehden kaksi maalia.